Diari Oficial de la Generalitat Valenciana


Sumari del DOGV 8017, del 07-04-2017 (2017/2883)

ORDRE 11/2017, de 21 de març, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula el procés de selecció d'inversions proposades per les comunitats de regants de la Comunitat Valenciana interessades en el finançament d'operacions de modernització de regadius en el marc del programa de desenvolupament rural de la Comunitat Valenciana 2014-2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8017

Data del DOGV
:   07-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2883


Data del document
:   21-03-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ajuda pública

ORDRE 11/2017, de 21 de març, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula el procés de selecció d'inversions proposades per les comunitats de regants de la Comunitat Valenciana interessades en el finançament d'operacions de modernització de regadius en el marc del programa de desenvolupament rural de la Comunitat Valenciana 2014-2020. [2017/2883]  
PREÀMBUL  
  
El Reglament (UE) núm. 1305/2013, del Parlament Europeu i del Consell, de 17 de desembre, en els seus articles 17.1, 45, 46 i 49.3, preveu ajudes al desenvolupament rural a través del Fons Europeu Agrícola de Desenvolupament Rural (FEADER).  
D'acord amb aquest reglament, la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural i de l'Agència Valenciana de Foment i Garantia Agrària (AVFGA), com a organisme pagador i autoritat de gestió de les ajudes FEADER a la Comunitat Valenciana, ha elaborat el Programa de Desenvolupament Rural de la Comunitat Valenciana 2014-2020 (d'ara en avant, PDR-CV 2014-2020), aprovat per la Comissió Europea mitjançant la Decisió C (93583364) de data 28 de juliol de 2015.  
En el programa esmentat es preveu la mesura 4, «Inversions en actius físics», en què s'emmarca la submesura 4.3, «Suport a les inversions en infraestructura relacionada amb el desenvolupament, la modernització o l'adaptació de l'agricultura i silvicultura» i, dins d'aquesta, l'operació 4.3.1, «Inversions en infraestructures públiques de regadiu», l'objectiu de la qual és incrementar la rendibilitat de les explotacions de regadiu de la Comunitat Valenciana, alhora que es disminueix el consum d'aigua, la redotació de cultius infradotats, la disminució del cost de cultiu o la disminució de la contaminació.  
En l'apartat corresponent als beneficiaris de l'operació 4.3.1 del PDR-CV 2014-2020, s'indica que les infraestructures de reg s'executaran en l'àmbit territorial de les comunitats de regants i que la conselleria amb competència en matèria d'infraestructures hidràuliques de regadiu publicarà una convocatòria oberta a les comunitats de regants de la Comunitat Valenciana perquè sol·liciten l'execució per l'Administració de les obres que necessiten, en el marc del PDR-CV 2014-2020.  
  
Les inversions corresponents a les sol·licituds seleccionades de les comunitats de regants seran licitades per l'Agència Valenciana de Foment i Garantia Agrària d'acord amb la normativa nacional i comunitària que regisca els contractes del sector públic.  
Per tot això, a proposta de la persona titular de la direcció general competent, i fent ús de les atribucions conferides per l'article 28 de la Llei 5/1983, de 30 de desembre, del Consell (segons la redacció que en fa la Llei 12/2007), així com del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, y conforme con el Consell Jurídic Consultiu de la Comunitat Valenciana  
  
ORDENE  
  
Article primer. Objecte de l'ordre  
Es regula el procés de selecció de les inversions que presenten les comunitats de regants de la Comunitat Valenciana per al seu finançament parcial i construcció d'obres de modernització de regadius, per part de l'Agència Valenciana de Foment i Garantia Agrària (AVFGA), a l'empara del PDR-CV 2014-2020, segons queda arreplegat en l'annex d'aquesta ordre.  
  
Article segon. Finançament  
Les inversions que resulten seleccionades segons es regula en la present ordre, es finançaran a càrrec de les assignacions previstes en el Programa de Desenvolupament Rural de la Comunitat Valenciana 2014-2020. L'import màxim de l'aportació pública és de 17,9 milions d'euros.  
  
L'aportació pública serà d'un 70 % del cost total, tant de l'obra hidràulica com de les assistències tècniques a la direcció d'obra i coordinació de seguretat i salut que siguen necessàries en cada cas, segons l'apartat quart de l'annex.  
L'aportació de la Generalitat es consignarà en el capítol VI del pressupost de l'Agència Valenciana de Foment i Garantia Agrària (AVFGA).  
  
  
  
DISPOSICIONS ADDICIONALS  
  
Primera. Compatibilitat de les ajudes  
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que les ajudes regulades en la present ordre són compatibles amb la Política Comunitària de Competència d'acord amb l'article 81.2 del Reglament (UE) núm. 1305/2013, segons el qual, els articles 107, 108 i 109 del TFUE no seran aplicables als pagaments efectuats pels estats membres en virtut i de conformitat amb el reglament esmentat, ni al finançament suplementari nacional previst en l'article 82, dins de l'àmbit d'aplicació de l'article 42 del TFUE.  
  
Segona. Incidència pressupostària  
L'aprovació d'aquesta ordre no tindrà incidència pressupostària per a la Generalitat, almenys de forma directa, segons prescriu l'article 26.3 de la Llei 1/2015, de 6 de febrer, d'hisenda pública, del sector públic instrumental i de subvencions, sense perjuí que una vegada seleccionades les inversions, les licitacions de les obres sí que tinguen una incidència econòmica en el pressupost de l'AVFGA.  
  
  
DISPOSICIONS FINALS  
  
Primera. Facultat d'execució  
Es faculta la persona titular de la direcció general competent a adoptar les disposicions necessàries per a l'execució d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana (DOGV).  
  
València, 21 de març de 2017  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX  
Annex que regeix el procés de selecció d'inversions de comunitats de regants de la Comunitat Valenciana interessades en el finançament d'operacions de modernització de regadius en el marc del Programa de Desenvolupament Rural de la Comunitat Valenciana 2014-2020  
  
Apartat primer. Objectiu de les inversions  
Les inversions que es proposen per les comunitats de regants tindran per objecte la construcció d'infraestructures de reg entre les descrites en l'apartat 1, «Descripció del tipus d'operació», de l'operació 4.3.1, «Inversions en infraestructures públiques de regadiu» del PDR-CV 2014-2020, que són les següents:  
 Reutilització per a reg d'aigües depurades.  
 Dessalinització d'aigües depurades.  
 Instal·lacions de reg localitzat.  
 Automatització de xarxes.  
 Fertirrigació comunitària. La inclusió d'inversions en fertirrigació comunitària es considerarà sempre que la fertirrigació col·lectiva no comprometa la pràctica de la producció ecològica d'aquells agricultors que l'apliquen.  
 Millora de xarxes primàries.  
 Increment de capacitat d'embassament.  
 Reg de suport a cultius tradicionals de secà.  
 Millora per mitjà de revestiment o entubament de llits de reg.  
  
Apartat segon. Condicions d'admissibilitat  
1. Seran les inversions esmentades en l'apartat anterior, sempre que complisquen amb totes les condicions d'admissibilitat establides en el PDR-CV 2014-2020 en desplegament dels articles 45 i 46 del Reglament (UE) núm. 1305/2013, que s'indiquen a continuació:  
a) declaració d'impacte ambiental favorable, si fa falta;  
b) coherència amb la planificació hidrològica i amb la Directiva Marc de l'Aigua. L'Administració sol·licitarà una certificació a l'organisme de conca sobre aquests aspectes;  
c) existència o implantació de sistemes de mesurament de l'ús de l'aigua;  
d) obres d'interés general protegides per un pla d'obres aprovat per ordre de la conselleria amb competència en matèria d'infraestructures hidràuliques de regadiu;  
e) actuacions en zones regables preexistents;  
f) obres de modernització de regadius susceptibles de generar un estalvi potencial d'aigua de com a mínim el 10 %, d'acord amb els paràmetres tècnics de la instal·lació o infraestructura existent;  
g) si la inversió afecta masses d'aigua subterrània o superficial l'estat de les quals, d'acord amb el corresponent pla hidrològic de conca, ha sigut qualificat d'inferior a bo per raons quantitatives o està qualificat de desconegut, s'ha de garantir una reducció efectiva del consum d'aigua de com a mínim el 50 % de l'estalvi potencial;  
  
h) les condicions d'estalvi d'aigua no s'apliquen a les inversions per a la construcció de basses o depòsits de reg, a les inversions destinades a l'ús d'aigua depurada ni a les inversions en instal·lacions de reg que milloren l'eficiència energètica.  
2. Queden excloses les inversions en l'interior de les parcel·les o les sol·licitades per entitats no constituïdes en comunitats de regants. No s'admetrà més d'una sol·licitud per comunitat de regants.  
  
Apartat tercer. Persones beneficiàries finals  
Són beneficiàries finals de les inversions les comunitats de regants de la Comunitat Valenciana que tinguen reconeguts els seus drets de reg per la confederació hidrogràfica corresponent, sense perjuí que l'execució de les obres es duga a terme i es finance parcialment per l'Agència Valenciana de Foment i Garantia Agrària (AVFGA), a través de la direcció general competent en matèria de regadius, en virtut de l'Acord de 26 d'abril de 2012 pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació, o acord que el substituïsca.  
Aquestes inversions, una vegada rebudes, seran entregades a les comunitats de regants en virtut de la Llei 8/2002, de 5 de desembre, d'ordenació i modernització de les estructures agràries de la Comunitat Valenciana, o normativa que la substituïsca.  
  
Apartat quart. Quantia de les inversions  
1. El cost total final de les operacions projectades seran finançades en un 70 % per aportació pública, que correspon al Fons Europeu Agrícola de Desenvolupament Rural (FEADER), al Ministeri d'Agricultura, Pesca, Alimentació i Medi Ambient i a la Generalitat, i en un 30 % per aportació de les comunitats de regants; el límit màxim de l'aportació pública s'estableix en 2.500.000 euros per operació. L'excés a la dita aportació pública que puga donar-se en alguna operació projectada serà finançat íntegrament per la mateixa comunitat de regants.  
  
El cost total inicial de l'obra serà la suma del preu base de licitació dels contractes tant de l'obra hidràulica com de les assistències tècniques a la direcció d'obra i coordinació de seguretat i salut.  
El cost total final susceptible de ser finançat amb aportació pública, comprendrà el cost final del contracte d'obra inclosa la liquidació final i els contractes d'assistències tècniques a la direcció d'obra i coordinació de seguretat i salut. S'exclouen de finançament públic els modificats d'obra que seran assumits íntegrament per les comunitats de regants.  
  
Així mateix, quedaran exclosos del cost total final de l'obra a finançar, els honoraris de projecte, drets de visat, taxes, pagament de llicència i la compra o expropiació de terrenys o qualsevol altre que no es referisca a l'obra hidràulica, excepte les assistències tècniques a la direcció d'obra i a la coordinació de seguretat i salut, que sí que seran finançables.  
  
Apartat cinqué. Presentació de sol·licituds  
1. Les comunitats de regants interessades han de presentar una sol·licitud dirigida a la conselleria amb competències en regadiu, acompanyada de la documentació següent:  
a) Memòria tècnica i, si és el cas, projecte definitiu firmat per un tècnic competent en la matèria, en la qual es descriguen i valoren les obres a executar. Tant en la memòria com en el projecte hauran de figurar dos annexos en què es justifique clarament l'estalvi potencial d'aigua i d'energia previst, de manera que es puguen avaluar els criteris de baremació b) i f) de l'apartat sisé, punt 3. Així mateix en el cas d'incloure's fertirrigació comunitària, es presentarà un annex explicatiu del pla de fertirrigació compatible amb la producció ecològica.  
L'annex de justificació de l'estalvi potencial d'energia haurà d'incloure el diagnòstic dels punts dèbils de menor eficiència de les obres i instal·lacions de la comunitat de regants i proposar així les solucions de millora energètica d'aquesta d'acord amb el Protocol d'Auditoria Energètica en Comunitats de Regants de l'IDAE (Institut per a la Diversificació i Estalvi de l'Energia). Les solucions de millora energètica han de ser incorporades en el projecte definitiu. L'annex ha de descriure la situació de partida i la final una vegada executades les obres.  
  
L'annex de l'estalvi potencial d'aigua previst, ha de justificar el compliment dels punts f) i g) de l'apartat segon, punt 1, referent a les condicions d'admissibilitat de les inversions, excepte en el cas de les excepcions arreplegues en el punt h) del mateix apartat segon, punt 1.1.  
  
L'annex del pla de fertirrigació comunitària, en el cas de les inversions que la contemplen, detallarà les condicions tècniques i agronòmiques d'aplicació i la seua compatibilitat amb les distintes pràctiques productives i, en particular la compatibilitat de la fertirrigació col·lectiva proposta, si és el cas, amb la pràctica de l'agricultura ecològica, de manera que les dites produccions puguen ser realitzades per aquells agricultors que ho desitgen.  
b) Documentació que acredite els drets de reg de l'entitat, és a dir, concessió d'aigua o inscripció expedida per la confederació hidrogràfica corresponent.  
c) Certificat d'acord de la Junta General, expedit pel secretari amb vist i plau del president, per a presentar la sol·licitud de finançament de les inversions i acceptar els compromisos corresponents, facultats de representació, termini d'execució de les obres i acceptació de les bases establides en la present ordre.  
d) Acreditació de la superfície de producció ecològica, si és procedent.  
e) Compromís de dos o més comunitats de regants per a construcció d'instal·lacions d'ús en comú, si és procedent.  
f) Relació d'obres executades o en execució per les distintes administracions competents en matèria agrària.  
g) Relació d'obres subvencionades per les distintes administracions competents en matèria agrària.  
h) Declaració de no haver rebut altres ajudes per al mateix fi.  
2. No s'admetran projectes que incloguen obres diferents de les sol·licitades ni un pressupost d'obra superior al que figure en la memòria.  
3. Quant als requisits per a obtindre la condició de beneficiari, caldrà ajustar-se al que disposa l'article 13 de la Llei 38/2003, de 17 de novembre, general de subvencions.  
4. Per mitjà de la presentació de la sol·licitud el sol·licitant manifesta sota la seua responsabilitat que totes les dades arreplegades en aquesta i en la documentació que s'adjunta són verídiques i que es troba en possessió de la documentació que així ho acredita, que queda a disposició de la Generalitat per a la seua presentació, comprovació, control i inspecció posterior que s'estimen oportuns.  
5. D'acord amb el que disposa l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant o, si és el cas, del seu representant legal i d'estar al corrent amb el compliment de les seues obligacions tributàries i davant de la Seguretat Social. En el cas que el sol·licitant s'opose que l'òrgan gestor obtinga directament aquesta informació, haurà d'indicar-ho expressament en el formulari i quedarà obligat a aportar els documents acreditatius corresponents.  
6. Les entitats de reg presentaran les sol·licituds telemàticament a través de la seu electrònica de la Generalitat.  
  
Apartat sisé. Estudi i baremació de les sol·licituds  
1. Les sol·licituds presentades que reunisquen totes les condicions d'admissibilitat seran valorades per una comissió integrada per la persona titular de la subdirecció general amb competències en regadiu, la persona titular del servei responsable de la mesura i una persona tècnica de la direcció general competent en matèria de regadius.  
En primer lloc, aquelles sol·licituds que complisquen un o més dels criteris de preferència establits en el PDR-CV 2014-2020, arreplegats en el punt 2, s'ordenaran de major a menor puntuació, d'acord amb el barem acumulatiu indicat a continuació en el punt 3.  
2. Criteris de preferència establits en el PDR-CV 2014-2020:  
a) Sol·licituds de comunitats l'àmbit territorial de les quals estiga inclòs en zones clarament deficitàries en recursos hídrics, bé per la seua escassetat o bé per la pèrdua de qualitat de l'aigua de reg a causa de fenòmens d'intrusió marina.  
Als efectes d'aquest procés de selecció es consideren zones clarament deficitàries les que s'hagen establit pel pla de conca corresponent, per tractar-se del document que estableix la planificació hidrològica, resultat vinculant el seu contingut.  
b) Sol·licituds que es referisquen a la instal·lació de sistemes de reg localitzat de suport a cultius tradicionals de secà, en municipis de l'interior de la Comunitat Valenciana, situats en zones amb limitacions naturals o altres limitacions específiques, previstes en l'article 32 del Reglament (UE) núm. 1305/2013 i arreplegades en el PDR-CV 2014-2020.  
c) Sol·licituds de dos o més comunitats de regants que es comprometen a la construcció d'infraestructures de reg per al seu ús en comú i que siguen coherents amb la planificació hidrològica i amb la Directiva Marc de l'Aigua.  
d) Sol·licituds que es referisquen a l'aprofitament per a reg d'aigües residuals depurades. Només es consideraran les sol·licituds de comunitats de regants que siguen titulars d'una concessió d'aigües depurades inscrita en el Registre de la corresponent confederació hidrogràfica.  
  
e) Sol·licituds de comunitats de regants relatives a la instal·lació de xarxes de reg localitzat en zones de cultiu o explotació en comú, aprovades per la Generalitat, ubicades íntegrament en la zona regable de la comunitat de regants.  
f) Construcció d'infraestructures per a l'emmagatzematge de sobrants hivernals d'aigua, de procedència superficial, subterrània o depurada.  
g) Actuacions de modernització del regadiu en el Sistema Xúquer, que generen estalvis per a la resta del sistema.  
h) Actuacions consistents en obres que suposen un augment de regulació en el Sistema Túria.  
i) Actuacions que generen un estalvi d'aigua que supere el doble del mínim exigit.  
j) Actuacions destinades a zones homogènies de producció ecològica.  
k) Actuacions que incorporen producció d'energia renovable per a autoconsum.  
3. Les sol·licituds seran puntuades per aplicació del següent barem acumulatiu:  
  
a) Actuacions en zones homogènies de producció ecològica 4 punts  
b) Projectes d'instal·lacions que augmenten l'eficiència energètica 4 punts  
c) Sol·licituds que es referisquen a projectes de transformació de reg tradicional a reg localitzat 4 punts  
d) Obres i instal·lacions escomeses per dues o més comunitats de regants per al seu ús en comú 2 punts  
e) Obres destinades a l'aprofitament per a reg d'aigües depurades 2 punts  
f) Actuacions que generen un estalvi d'aigua que supere el doble del mínim exigit 2 punts  
g) Obres que completen actuacions d'interés general, executades o en execució per les administracions amb competències agràries 1 punt  
h) Obres que completen actuacions executades o en execució per la comunitat de regants i que hagen sigut subvencionades per l'Administració agrària 1 punt  
  
  
S'entendrà com a zona homogènia de producció ecològica aquella en què més del 50 % de la superfície regable total de la comunitat de regants o més del 50 % de la superfície regable d'un sector de reg, es dedique a la producció ecològica.  
El criteri b) s'acreditarà amb l'annex d'augment d'eficiència energètica descrit en el punt 1.a) de l'apartat cinqué i la incorporació al projecte de les solucions de millora energètica propostes.  
4. Criteri de desempat.  
El criteri de desempat consisteix a triar aquelles sol·licituds que major puntuació obtinguen de la suma dels apartats a), b) i c) del barem acumulatiu.  
Si a pesar d'açò, continua havent algun empat, es triaran aquelles sol·licituds que major puntuació obtinguen de la suma dels apartats d), e) i f) del barem acumulatiu.  
Si així i tot, continua havent algun empat, es triaran aquelles sol·licituds que major puntuació obtinguen de la suma dels apartats g) i h) del barem acumulatiu.  
Si no hi ha altre remei, si persisteix l'empat i tenint en compte que un dels objectius d'aquestes ajudes és la disminució de costos del cultiu (s'entén que com major siga l'eficiència energètica, menors seran els costos unitaris), es proposa com a últim criteri de desempat el coeficient d'eficiència de la instal·lació, que figurarà en l'annex que presenten les comunitats, calculat segons indica l'IDAE.  
Si amb aquestes sol·licituds no s'esgota la inversió màxima, es valoraran amb el mateix barem acumulatiu la resta de sol·licituds presentades, encara que no complisquen cap dels criteris de preferència arreplegats en el punt 1, sempre que les propostes complisquen les condicions d'admissibilitat i almenys dos dels criteris del barem acumulatiu. S'ordenaran de major a menor puntuació a continuació de les anteriors sol·licituds.  
En cas d'empat entre aquestes sol·licituds, es procedirà de la mateixa manera que amb les sol·licituds que complisquen un o més dels dits criteris de preferència i explicat anteriorment.  
5. La comissió avaluadora proposarà l'admissió d'aquelles sol·licituds que puguen ser ateses segons l'ordre obtingut per mitjà de l'aplicació del barem indicat, una vegada reunisquen totes les condicions d'admissibilitat i amb els criteris de preferència indicats. Al mateix temps es proposarà l'exclusió d'aquelles sol·licituds que no complisquen qualsevol de les condicions d'admissibilitat esmentades.  
  
Apartat seté. Resolució  
1. S'estableix un termini de sis mesos per a resoldre el procés de selecció de les sol·licituds de finançament de les obres, comptats a partir de la data de publicació de la convocatòria; es podran entendre desestimades si transcorregut el termini esmentat no s'ha emés la corresponent resolució.  
2. Les sol·licituds seran resoltes per la persona titular de la direcció general competent en matèria de regadius, en virtut de l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació, o acord que el substituïsca.  
3. Les resolucions, que posen fi a la via administrativa, seran notificades als interessats. Es podrà interposar un recurs potestatiu de reposició davant de la persona titular de l'Agència Valenciana de Foment i Garantia Agrària, en el termini d'un mes comptat des de l'endemà del dia en què tinga lloc la notificació, de conformitat amb el que estableix l'article 124 de la Llei 39/2015, d'1 d'octubre, de procediment administratiu comú de les administracions públiques, o bé directament recurs contenciós administratiu en el termini de dos mesos, comptats des de l'endemà de la notificació, de conformitat amb el que estableixen els articles 8.3, 25.1 i 46.1 de la Llei de la jurisdicció contenciosa administrativa.  
4. Si per renúncia o per altres raons imputables a les comunitats de regants seleccionades, no és possible tramitar una sol·licitud, serà seleccionada la següent, segons l'ordre de prioritat establit en l'apartat sisé.  
  
  
Apartat huité. Obligacions de les persones beneficiàries finals  
1. Les comunitats de regants les sol·licituds de les quals hagen sigut seleccionades presentaran un projecte tècnic que definisca i valore l'actuació, si no l'han presentat junt amb la sol·licitud inicial.  
No s'admetran projectes que incloguen obres diferents de les sol·licitades ni un pressupost d'obra superior al que figure en la memòria.  
El contingut dels projectes s'ajustarà al que disposa l'article 123 del Text Refós de la Llei de contractes del sector públic aprovat Reial decret legislatiu 3/2011, de 14 de novembre.  
Se sol·licitarà informe al Servei de Supervisió de Projectes en els casos previstos en l'article 125 del text refós de la Llei de contractes del sector públic.  
Així mateix, serà aplicable l'Ordre 9/2016, de 22 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableix el format digital per a la presentació de projectes tècnics, o norma que, si és el cas, la substituïsca.  
  
2. El termini de presentació del projecte serà de sis mesos, comptat des de l'endemà de notificació de la resolució d'admissió de la sol·licitud presentada.  
En el projecte que es presente s'inclourà un annex amb el detall de càlcul dels indicadors específics que a continuació s'indiquen, determinant per a cada un el seu valor inicial abans del projecte, el seu valor estimat en la situació final i l'impacte estimat per diferència entre l'estat final i l'inicial:  
- variació en la superfície de regadiu amb infraestructura de distribució modernitzada (ha);  
- variació en la superfície de la zona de regadiu classificada per sistema de reg (gravetat ha, aspersió ha, localitzat ha);  
- variació en el nombre de parcel·les afectades per modernització d'infraestructura de distribució (nre.);  
- variació de la detracció teòrica de les masses d'aigua (basada en mesuraments, mitja de com a mínim 3 anys) (hm³/any);  
- variació en les pèrdues en el transport i distribució (hm³/any);  
  
- variació en el volum utilitzat en parcel·la segons sistema de reg i cultiu (hm³/any i m³/ha);  
- VAB generat pel regadiu abans del projecte (expressat en ?/any, ?/ha\*any, ?/hm³ extret de masses d'aigua, i ?/hm³ servit a explotacions), VAB previsiblement generat pel regadiu després del projecte (expressat en ?/any, ?/ha\*any, ?/hm³ extret de masses d'aigua, i ?/hm³ servit a explotacions), i impacte del projecte sobre el VAB (VAB després de projecte - VAB abans de projecte) (expressat en ?/any, ?/ha\*any).  
  
Així mateix, el projecte desenvoluparà els annexos d'eficiència energètica i de fertirrigació comunitària en el cas que s'hagen inclòs en la sol·licitud inicial.  
Si no existeix prèviament, el projecte haurà d'incloure, com a part de la inversió, un sistema de mesurament que permeta mesurar l'ús d'aigua corresponent a la inversió objecte de l'ajuda.  
3. Serà obligació de la comunitat de regants l'obtenció dels permisos i autoritzacions que siguen necessaris per a l'emissió dels certificats de viabilitat i disponibilitat de terrenys i l'acta de replantejament previ de les obres, requisits necessaris per a la licitació de les obres.  
  
4. Una vegada emés pel Servei de Supervisió de Projectes l'informe sobre el projecte, serà aprovat per la direcció general competent en matèria de regadius i es comunicarà a la comunitat de regants l'import del cost total inicial de l'obra que li correspondrà ingressar, en el termini de tres mesos, com a liquidació provisional, en el número de compte de l'Agència Valenciana de Foment i Garantia Agrària (AVFGA) que es proporcionarà en la convocatòria de sol·licituds. L'ingrés haurà de produir-se en tot cas abans del 30 de juny de 2019. L'incompliment dels terminis esmentats determinarà que es deixe sense efecte la resolució d'admissió de la corresponent comunitat de regants, així com de totes les actuacions precedents i a la selecció de la següent sol·licitud, segons s'estableix en el paràgraf 4 de l'apartat seté.  
5. La comunitat de regants assumirà íntegrament els sobrecostos de l'obra deguts a modificats d'aquesta. Si com a conseqüència d'un modificat la comunitat de regants ha d'aportar més diners que l'aportat com a liquidació provisional, es demanarà el seu consentiment a través del tràmit d'audiència previst en l'article 82 de la Llei 39/2015, de procediment administratiu comú de les administracions públiques. Si és el cas, l'ingrés es realitzarà abans de la firma del nou certificat de viabilitat.  
  
6. Finalitzades les obres es procedirà a la liquidació definitiva d'aquestes segons allò que ha aportat la Comunitat de Regants i el cost total final de l'obra susceptible de finançament públic descrit en l'apartat quart de l'annex, i es procedirà a la devolució a la comunitat de regants o, si és el cas, al pagament per part d'aquesta dels saldos resultants de la liquidació definitiva. La gestió d'aquests recursos es regularà basant-se en el Reial decret 939/2005, de 29 de juliol, pel qual s'aprova el reglament general de recaptació.  
7. Una vegada entregades les obres basant-se en la Llei 8/2002, de 5 de desembre, d'ordenació i modernització de les estructures agràries de la Comunitat Valenciana o normativa que la substituïsca i durant un període de tres anys, les comunitats de regants certificaran i justificaran l'estalvi efectiu d'aigua derivat de l'operació, basat en mesuraments reals del consum d'aigua (aigua que s'extreia de les masses d'aigua abans del projecte i que deixe d'extraure's de les masses d'aigua després del projecte) (hm³/any a escala infraestructura).  
8. Les comunitats de regants beneficiàries hauran de comprometre's a complir els condicionants inclosos en la present ordre, i en la resta de normativa aplicable. Així mateix, hauran de comprometre's a mantindre les instal·lacions per als fins previstos durant almenys cinc anys des de l'entrega d'aquestes per part de l'Administració.  
9. Seran aplicables les obligacions dels beneficiaris previstes en l'article 14 de la Llei 38/2003, de 17 de novembre, general de subvencions.  
10. La falta de compliment de les seues obligacions per part de les comunitats de regants serà causa de reintegrament segons l'article 37 de la Llei general de subvencions.  
  
Apartat nové. Publicitat de la inversió  
1. S'hauran d'instal·lar cartells d'obra en què figuraran les institucions intervinents i les comunitats de regants, així com l'existència i origen dels fons per a les actuacions en execució. Els costos d'aquests cartells s'inclouran en el pressupost del projecte. Aquests cartells es regiran pel que estableix l'annex III del Reglament d'execució (UE) núm. 808/2014 de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1305/2013, modificat pel Reglament d'execució (UE) 2016/669 de la Comissió, de 28 d'abril de 2016.  
  
Apartat desé. Seguiment i control  
1. La conselleria amb competències en regadiu realitzarà els controls necessaris per a comprovar els requisits i compromisos derivats de cada sol·licitud de finançament d'operacions de modernització de regadius en el marc del PDR-CV 2014-2020, en compliment del Reglament d'execució (UE) núm. 809/2014 de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1306/2013 del Parlament Europeu i del Consell pel que fa al sistema integrat de gestió i control, les mesures de desenvolupament rural i la condicionalitat, modificat pel Reglament d'execució (UE) núm. 1394/2016, de 16 d'agost de 2016.  
  
Apartat onzé. Incompatibilitat de les ajudes  
1. Les inversions acollides a aquesta ordre no són compatibles amb altres subvencions, o ajudes que tinguen la mateixa finalitat, procedents de fons públics, nacionals, de la Unió Europea o d'organismes internacionals.